**Διδακτικό σενάριο**

 **Τίτλος: «**Αποδομώντας σενάρια συνωμοσιολογίας»

**Διδάσκουσα:** Πετρά Βασιλική, φιλόλογος

## **Μάθημα - Γνωστικό/ά Αντικείμενο/α:** Νεοελληνική Γλώσσα (Ενότητα: Μέσα μαζικής ενημέρωσης, Ψηφιακοί γραμματισμοί) – Λογοτεχνία – Αρχαία Ελληνική Γλώσσα (Διαθεματική-Διεπιστημονική προσέγγιση).

Τάξη: Α΄, Β΄, Γ΄ Λυκείου

**Σκοπός**

Στόχευση αποτελεί:

* Η διαμόρφωση κριτικής στάσης από τους μαθητές/τριες, μέσα από την αποδόμηση σεναρίων συνωμοσιολογίας
* Η καλλιέργεια κοινωνικών και διαπροσωπικών δεξιοτήτων (επικοινωνία, συνεργατικότητα)
* Η καλλιέργεια δεξιοτήτων έρευνας, ψηφιακού και οπτικού γραμματισμού δημιουργικότητας – δημιουργικής γραφής μέσα από ποικιλία «κειμένων», κειμενικών ειδών και «ρόλων»
* Η παραγωγή συνεργατικών και ατομικών πολυτροπικών «κειμένων», γραπτού και ομιλιακού λόγου.

## **Προσδοκώμενα μαθησιακά αποτελέσματα**

Οι μαθητές/τριες αναμένεται να:

1. εμπλακούν στη μαθησιακή διαδικασία μέσα από επίκαιρα και παράλληλα διαχρονικά θέματα, που τους αφορούν
2. καλλιεργήσουν την κριτική σκέψη, διαχωρίζοντας την αλήθεια από το ψέμα και τη φήμη, να αποδομήσουν «σενάρια συνωμοσίας» - σχετικά με την πανδημία λόγω Covid-19
3. έρθουν σε επαφή με ένα κλασικό κείμενο της Αρχαίας Ελληνικής Γραμματείας (Θουκυδίδη Ιστορίαι, Παθολογία) και να δουν στη διαχρονία τους τα θέματα που θέτει (πανδημία, διαχείριση κρίσης)
4. ασκηθούν στην πλοήγηση στο διαδίκτυο, κάνοντας έρευνα με «νόημα», σεβόμενοι τα προσωπικά δεδομένα
5. ασκηθούν στην αξιοποίηση εκπαιδευτικού υλικού προερχόμενου από ψηφιακούς πόρους (κείμενα, εικόνες, γελοιογραφίες, βίντεο, εργαλεία ή αποθετήρια όπως η Πολύτροπη Γλώσσα και η Πύλη στη Ελληνική Γλώσσα), να καλλιεργήσουν τον οπτικό γραμματισμό
6. καλλιεργήσουν δεξιότητες διαπροσωπικής επικοινωνίας, συνεργατικότητας, επίλυσης προβλήματος – αξιοποιώντας ψηφιακά συνεργατικά εργαλεία και πρακτικές
7. καλλιεργήσουν τη δημιουργική (αποκλίνουσα) σκέψη – έκφραση και δεξιότητες ψηφιακού γραπτού λόγου και προφορικού
8. κατανοήσουν τα κειμενικά είδη και τη δυναμική του δημοσιογραφικού λόγου.

## **Προαπαιτούμενες γνώσεις των μαθητών για την υλοποίηση του σεναρίου**

Οι μαθητές είναι καλό να:

1. έχουν πραγματευτεί την ενότητα ΜΜΕ (ειδήσεις, ψευδείς ειδήσεις, «κατασκευή» ειδήσεων, δεοντολογικό πλαίσιο δημοσιογραφίας)
2. έχουν ασκηθεί σε συνεργατικές εργασίες σε ομάδες, βάσει έργου
3. έχουν εξοικείωση με τα ψηφιακά περιβάλλοντα της e-class και webex, να αξιοποιούν ηλεκτρονικές συσκευές (Η/Υ, κινητά).

## **Χρόνος υλοποίησης:**

## 1 διδακτική ώρα στη σύγχρονη διδασκαλία (webex) και

## 1 στη ψηφιακή τάξη (e-class)

## **Περιγραφή του σεναρίου**

Στη σύγχρονη διδασκαλία ο/η διδάσκων/ουσα «μπαίνει σε ρόλο» («δάσκαλος σε ρόλο») και μεταφέρει θεωρίες και δεδομένα «συνωμοσιολογίας», αναφορικά με τον κορονοϊό, αξιοποιώντας απόσπασμα από το άρθρο του Χ. Τσούκα «Ο ιός της συνωμοσιολογίας». Μοιράζεται με τους μαθητές/τριες στην οθόνη τη γελοιογραφία του Αρκά: «Η νέα θεωρία συνωμοσίας για τον κορωνοϊό και τα αρνιά επιστήμονες». Στην ολομέλεια οι μαθητές/τριες σχολιάζουν τη γελοιογραφία και σκέφτονται «τι θα έλεγαν μεταξύ τους τα αρνιά – επιστήμονες».

Έπειτα, χωρίζονται σε 4 ομάδες και μεταφέρονται στα «εικονικά δωμάτια συνομιλίας». Εκεί, αναζητούν και μελετούν τον εννοιολογικό χάρτη της έννοιας «συνωμοσία» στην e-class και στη συνέχεια ετοιμάζουν «αγώνες λόγων», χωρισμένοι σε ομάδες: εκείνους οι οποίοι πιστεύουν τη θεωρία συνωμοσιολογίας που μετέφερε ο/η διδάσκων/ουσα (2 ομάδες) και εκείνους που τη θεωρούν αναξιόπιστη (2 ομάδες). Κάθε ομάδα στέλνει στην ολομέλεια τον εκπρόσωπο τύπου της να «λογομαχήσει» με τον αντίθετο ρόλο. Παρεμβάσεις κάνουν όλοι οι συμμετέχοντες. Η πρώτη διδακτική ώρα κλείνει με polling σχετικά με «το μεγαλύτερο ψέμα που κυκλοφορεί για τον ιό».

Στην ασύγχρονη διδασκαλία οι μαθητές/τριες αναζητούν το Θουκυδίδη Ιστορίαι – Παθολογία 2, 47-54 και 48, 1-3 και τη μετάφρασή του στην Πύλη για την Ελληνική Γλώσσα. Στην e-class έχει αναρτηθεί μεταφραστική απόδοση του/της εκπαιδευτικού πιο κατανοητή (φυσικό ισοδύναμο) και υλικό (οπτικό και βίντεο) σχετικά με τη Μύρτιδα, την 11χρονη που έχασε τη ζωή της στον λοιμό του 430 πχ.. Λύνουν απορίες στη «συζήτηση».

Με την τεχνική «6 καπέλα της σκέψης» του de Bono οι μαθητές χωρίζονται σε 6 ομάδες. Η κάθε ομάδα αναλαμβάνει έναν «ρόλο»: να κάνει έρευνα και να συγκεντρώσει υλικό για τον λοιμό στην Αθήνα του 430 πχ. και για τον κορονοϊό (άσπρο καπέλο), να μιλήσει για τα συναισθήματα και τη στάση των πολιτών, της εκκλησίας, των επίσημων αρχών (κόκκινο). Ακόμη, να μιλήσει για τα θετικά που αποκομίσαμε σε επίπεδο ατομικό, ομάδας ή συλλογικό, διαχείρισης κρίσης (κίτρινο), τα αρνητικά και τι χάσαμε σε επίπεδο ατομικό, ομάδας ή συλλογικό (μαύρο), να εκφραστεί δημιουργικά μέσα από ποιήματα, πολυτροπικά κείμενα, διαφημιστικά σποτ, «συνέντευξη», podcast – με επιλογή (πράσινο), να ασχοληθεί με τα οργάνωση – συντονισμός – αξιολόγηση (μπλε). Το υλικό συγκεντρώνεται σε συνεργατικό έγγραφο (google drive), μετασχηματίζεται σε υλικό παρουσίασης ή ολιγόλεπτη ψηφιακή αφήγηση και αναρτάται στην e-class και σε padlet.

Έπειτα, οι μαθητές/τριες αναζητούν στο αποθετήριο Πολύτροπη Γλώσσα, το ποίημα του Τ. Πατρίκιου «Αντίπαλες δυνάμεις» (Ενότητα Θεωρίες συνωμοσίας), που πραγματεύεται το δίπολο αλήθεια – ψέμα. Καλούνται να εκφραστούν δημιουργικά κατά άτομο, επιλέγοντας 1 εργασία κατ’ οίκον: να μετασχηματίσουν το ποίημα σε αφήγηση, πεζό λόγο ή ημερολόγιο (με αφετηρία το: «Πιάνω κάποιες φορές τον εαυτό μου να λέει ψέματα…»). Στον ίδιο πόρο θα αναζητήσουν τα έργα τέχνης, «Scienza contro oscurantismo» («Επιστήμη εναντίον σκοταδισμού») του Giacomo Balla ή στο διαδίκτυο το **«Ο Θρίαμβος του Θανάτου» (Ελαιογραφία) του** **Pieter Bruegel, που αναφέρεται στη Μαύρη Πανώλη του 1397 σε Ευρώπη και Ασία. Προσέχουν ώστε το έργο να διατίθεται ελεύθερο. Θα επιλέξουν μια ατομική εργασία κατ’ οίκον σχετικά με το τι αναπαριστά το έργο, ποιο κοινωνικό νόημα παράγει και πώς εμπλέκει τον θεατή ή θα δημιουργήσουν δικό τους εικαστικό, δουλεύοντας με την έντεχνη συλλογιστική και την πολυαισθητηριακή εμπειρία.**

**Εμπλεκόμενες γνωστικές περιοχές**

Αρχαία Ελληνική Γλώσσα, Νέα Ελληνική Γλώσσα – Λογοτεχνία, Φιλοσοφία (Ηθική και Πολιτική Φιλοσοφία, Αισθητική), Πολιτική Παιδεία, Κοινωνιολογία, Αισθητική Αγωγή.

**Θεωρητική θεμελίωση**

Το σενάριο συνάδει με το Πρόγραμμα Σπουδών για τη Γλώσσα – Λογοτεχνία και Αρχαία Ελληνική Γλώσσα, των οποίων κεντρική στόχευση αποτελεί η καλλιέργεια της κριτικής σκέψης και η τοποθέτηση των μαθητών/τριών πάνω σε θέματα που απασχολούν τον άνθρωπο στο παρόν-παρελθόν μέσα από τον διάλογο και τη δημιουργική έκφραση. Στηρίζεται στο θεωρητικό πλαίσιο για την εξ αποστάσεως διδασκαλία. Οι ΤΠΕ δεν αξιοποιούνται μηχανιστικά, αλλά για την παραγωγή νοήματος εκ μέρους των μαθητών/τριών μέσα από την ανάληψη ρόλων, την έρευνα, τη δημιουργία ή τον ματασχηματισμό «κειμένων», την αλληλεπίδραση και την ανασκευή σεναρίων συνωμοσίας.

Πιο συγκεκριμένα το σενάριο, εστιάζεται επιστημονικά:

* στην Κριτική Παιδαγωγική θεώρηση και την εκπαίδευση για την πολιτειότητα
* στον κοινωνικό εποικοδομητισμό (social constructivism), όπου ο μαθητής/τρια οικοδομεί τον νοητικό του κόσμο μέσα από την αλληλεπίδραση με το πολύπτυχο: συμμαθητές/τριες – εκπαιδευτικός – κοινωνικό συμφραζόμενο – πρότερες εμπειρίες – εκπαιδευτικό υλικό
* στην εμπλαισιωμένη μάθηση (situated learning), σύμφωνα με την οποία η μάθηση και το εκπαιδευτικό υλικό αναπλαισιώνονται ανάλογα με το πολιτισμικό πλαίσιο
* στη βιωματική, «παιγνιώδη» και αυθεντική μάθηση μέσα από την επίλυση «πραγματικών προβλημάτων», στην ενεργό δραστηριότητα των εμπλεκομένων (activity theory) και στην ανακαλυπτική μάθηση (discovery learning)
* στην κατανεμημένη γνώση (distributed cognition), όπου οι γνωστικοί πόροι διαμοιράζονται μεταξύ των εκπαιδευομένων, που μετέχουν σε ένα «κοινωνικό» περιβάλλον
* στην εργασία σε μικρές ομάδες βάσει έργου (project)
* στη δημιουργικότητα, στην αποκλίνουσα – δημιουργική σκέψη, στο χιούμορ, στο «παιχνίδι ρόλων» (αγωγή θεάτρου) και στη δημιουργική γραφή (αυτοέκφραση, μίμηση, ανταπόκριση, πολιτισμική κριτική θεώρηση)
* στην πολυαισθητηριακή εμπειρία και έκφραση
* στον εμψυχωτικό και διαμεσολαβητικό ρόλο του/της εκπαιδευτικού
* στο πλαίσιο για τα προσωπικά δεδομένα και τη «δίκαιη χρήση» τους
* στο πλαίσιο για τη διαφοροποιημένη μάθηση
* στο πλαίσιο για την αξιολόγηση της μάθησης

## **Δραστηριότητες που οδηγούν στην ενεργητική εμπλοκή των μαθητών**

Στη σύγχρονη διδασκαλία ενισχύουν την εμπλοκή των μαθητών/τριών:

* η υπόδυση ρόλου εκ μέρους του/της διδάσκοντος/ουσας και των μαθητών/τριών,
* η εργασία σε ομάδες και οι «λογομαχίες» σχετικά με την αμφισβήτηση ή την αποδοχή των «θεωριών συνωμοσίας», που παραπέμπει στη «δημόσια-πολιτική αντιπαράθεση»,
* η αξιοποίηση της γελοιογραφίας του Αρκά στην οθόνη,
* η αξιοποίηση των ψηφιακών μέσων και πολυτροπικού υλικού,
* ο προγραμματισμός του χρόνου

Στην ασύγχρονη διδασκαλία ενισχύουν την εμπλοκή των μαθητών/τριών:

* Η αξιοποίηση της έντεχνης συλλογιστικής και της πλάγιας σκέψης (6 καπέλα της σκέψης του De Bono)
* Η αξιοποίηση ποικιλίας «κειμένων», εκπαιδευτικού υλικού (ψηφιακό υλικό για τη Μύρτιδα, εικαστικά)
* H κατά ομάδες έρευνα και κατά άτομο-ομάδα δημιουργικές εργασίες
* Η διαβαθμισμένης δυσκολίας και με επιλογή εργασίες
* Ο προγραμματισμός του χρόνου

**Πλαίσιο υλοποίησης**

Το παρόν σενάριο μπορεί να υλοποιηθεί ως εξής:

Η σύγχρονη διδασκαλία υλοποιείται στο ψηφιακό περιβάλλον webex (ή στη φυσική τάξη) με την τεχνική «δάσκαλος σε ρόλο», με αναζήτηση της έννοιας συνωμοσία στην e-class, με την αξιοποίηση της γελοιογραφίας, με αλληλεπιδραστικό διάλογο κατά ομάδες στα breakout sessions, με «λογομαχίες» μαθητών στην ολομέλεια και με polling. Ανιχνεύεται εξ αρχής ο βαθμός εμπλοκής, η ανάληψη ρόλων, η κριτική τοποθέτηση, η συνεργασία, η παραγωγή προσχεδιασμένου και απροσχεδίαστου λόγου και η δημιουργική έκφραση των μαθητικών υποκειμένων – ατομική και σε ομάδες.

 Τα κριτήρια αξιολόγησης στη φάση αυτή αφορούν: α. τον βαθμό συμμετοχής των μαθητικών υποκειμένων β. την επάρκεια, ευστοχία και ακρίβεια των απαντήσεων – της επιχειρηματολογίας γ. την ποιότητα, καταλληλότητα και αποτελεσματικότητα του «υλικού» των απαντήσεων και την «ορθολογιστική» διαχείρισή του σε σχέση με το συμφραζόμενο. δ. τη δημιουργικότητα, την αποκλίνουσα σκέψη. Τα «παραγόμενα» των ομάδων ανατροφοδοτούνται – αξιολογούνται άμεσα και με αμοιβαιότητα μέσα στη μαθησιακή διαδικασία από τον/την εκπαιδευτικό και τους/τις συμμαθητές/τριες.

Στην ολομέλεια της τάξης κατατίθενται σχόλια και τεκμηριωμένες απόψεις με τη μορφή σύντομου «εργαστηρίου αμοιβαίας κριτικής» πάνω στο υπό διερεύνηση θέμα, το υλικό των απαντήσεων και τη σημασία αποδόμησης σεναρίων συνωμοσιολογίας. Ζητείται από τους μαθητές να προτείνουν συνιστώσες του θέματος ή άλλες επιλογές για συζήτηση στο παρόν ή το παρελθόν.

Στην ασύγχρονη διδασκαλία οι μαθητές/τριες αναζητούν το μεταφρασμένο απόσπασμα από την *Παθολογία* του Θουκυδίδη με θέμα τον λοιμό στην αρχαία Αθήνα και οπτικοακουστικό υλικό σχετικά με το πώς βίωσε μια έφηβη τον λοιμό (Μύρτιδα). Έτσι, θα γνωρίσουν το πρόβλημα της υγειονομικής και της γενικότερης κρίσης στη διαχρονία του. Εφεξής, αναζητούν το ποίημα του Τ. Πατρίκιου, που πραγματεύεται το δίπολο αλήθεια – ψέμα και έργα ζωγραφικής.

To σενάριο ολοκληρώνεται με ανάθεση εργασιών – ατομικών και ομαδικών στους/στις μαθητές/τριες στην e-class: για έρευνα, συγκέντρωση υλικού και δημιουργικότητα σχετικά με τη διαχείριση της πανδημίας μέσα στον χρόνο – στην αρχαία Αθήνα και σήμερα, στην e-class. Οι μαθητές/τριες δουλεύουν με την έντεχνη συλλογιστική (6 καπέλα της σκέψης του De Bono, πολυτροπική μάθηση) και τη δημιουργική γραφή. Οι εργασίες είναι διαβαθμισμένης δυσκολίας και με επιλογή.

Σε αυτή τη φάση προσδοκάται: α. η κριτική αξιοποίηση της εμπειρίας που απέκτησαν οι μαθητές/τριες στη σύγχρονη διδασκαλία και του καινούριου εκπαιδευτικού υλικού β. η διαπλοκή της σύγχρονης συνθήκης με την πραγματικότητα του 430 πχ. ε. η άσκηση των μαθητικών υποκειμένων στον εντοπισμό πληροφοριών, την αναπλαισίωσή τους, τη σύνθεση και την παρουσίαση της εμπειρίας που αποκομίζουν ομαδικά στ. η ατομική δημιουργική έκφραση με επιλογή της εργασίας, ανάλογα με την ανταπόκριση ή το ενδιαφέρον ζ. η διαμόρφωση ενός τελικού παραγόμενου

Αξιοποιούνται τα εργαλεία της ασύγχρονης επικοινωνίας, συνεργασίας με τη χρήση του πεδίου «Συζητήσεις» στην e-class, συνεργατικού εγγράφου στο google docs και υλικού παρουσίασης. Ενθαρρύνεται ο «διάλογος» των μαθητών/τριών και η «επάλληλη συνομιλία» στο πεδίο «συζήτηση», η οργάνωση και η επίλυση προβλημάτων μεταξύ τους.

Οι ομαδικές και ατομικές εργασίες από την ασύγχρονη διδασκαλία αξιολογούνται περιγραφικά – αναλυτικά με ανατροφοδοτήσεις. Τα κριτήρια αφορούν: α. τη διαπλοκή των δεδομένων, εμπειριών – «εποχών», που προσπορίζει η επεξεργασία του εκπαιδευτικού υλικού β. την αυτοέκφραση και παράλληλα το συλλογικό αποτύπωμα στα παραγόμενα γ. την πρωτοτυπία - αποκλίνουσα «έκφραση» δ. την αποτελεσματικότητα και τη δύναμη των παραγόμενων να «κατασκευάσουν» νόημα και να επικοινωνηθούν. ε. τη διαμόρφωση «θετικών» στάσεων απέναντι στη σύγχρονη συγκυρία στ. τον οπτικό γραμματισμό και την κατανόηση της «κοινωνικής» σημασίας του (εικόνες, έργα τέχνης).

Ο/η διδάσκων/ουσα είναι παρακινητικός, υποστηρικτικός, εμψυχωτικός στο σύνολο της μαθησιακής διαδικασίας στην ολομέλεια και τα «δωμάτια επικοινωνίας». Επιλύει απορίες, αποδέχεται τις επιμέρους «οπτικές» και «ταυτότητες» και τροφοδοτεί τον διάλογο και την αυτενέργεια, προσέχοντας να αναδυθούν «αιχμές» και συναισθήματα, αλλά και να αποδομηθούν τα σενάρια συνωμοσίας. Έτσι, προάγεται ποικιλία των απόψεων, διαμορφώνονται στάσεις και λόγος μεστός ουσίας, επιχειρήματα-τεκμήρια και σημασιοδοτούνται ο ψηφιακός και ο οπτικός αλφαβητισμός.

## **Χρησιμοποιούμενα εργαλεία/μέσα**

## **Σύγχρονης διδασκαλίας**

## **Εργαλεία webex**: chat, breakout sessions, polling

**Εξωτερικοί σύνδεσμοι**: Ψηφιακό σχολείο

## **Ασύγχρονης διδασκαλίας:**

**Εργαλεία e-class**: έγγραφα, εργασίες, ασκήσεις, εννοιολογικός χάρτης (έννοια συνωμοσία), συζητήσεις

**Εξωτερικοί σύνδεσμοι**: Ψηφιακό σχολείο, Πολύτροπη Γλώσσα, Πύλη για την Ελληνική Γλώσσα, συνεργατικό έγγραφο στο drive, padlet.

**Χρονοπρογραμματισμός – σύγχρονη διδασκαλία**

**1η διδακτική ώρα**

**1η Φάση**

Αγωγή Θεάτρου – Εκπαιδευτικό δράμα – τεχνική «δάσκαλος σε ρόλο»: Ο/η διδάσκων/ουσα μπαίνει σε ρόλο «πολίτη» που μεταφέρει θεωρίες συνωμοσίας, σχετικά με την πανδημία λόγω CoVid-19, ώστε να ανιχνεύσει στάσεις και να κινητοποιήσει αντιδράσεις των μαθητών. Υπερασπίζεται τέτοιες θεωρίες ή/και καταστροφολογεί όσο πιο φυσικά και ανεπιτήδευτα γίνεται. Μιλά για τα εμβόλια, για τον «κίνδυνο» του ιού, αμφισβητεί ή υπερθέτει σχετικά με την ύπαρξή του. Μπορεί να αξιοποιήσει-ενσωματώσει υλικό από το κείμενο του Χ. Τσούκα, «Ο ιός της συνωμοσιολογίας» (στο: <http://politropi.greek-language.gr/product-tag>).

**(Διάρκεια 7΄)**

**Δραστηριότητα**

Ποιο/ποια θέματα/προβλήματα πιστεύετε ότι τίθενται μέσα από τον «ρόλο» που υποδύθηκε ο/η διδάσκων/ουσα; Τι έχετε ακούσει/μάθει εσείς για αυτό/ά τα θέματα/προβλήματα; Μπορείτε να απαντήσετε με άμεσο λόγο ή γράφοντας στο chat.

**Εκπαιδευτικά μέσα**: το ψηφιακό περιβάλλον Webex (άμεση τοποθέτηση με προφορικό λόγο, chat), το Ψηφιακό σχολείο.

**2η Φάση**

Διαμοιρασμός (share) της γελοιογραφίας του Αρκά, «Η νέα θεωρία συνωμοσίας για τον κορωνοϊό και τα αρνιά επιστήμονες» (στο: <http://politropi.greek-language.gr/keimeno/ios-sinomosiologias/>)

**(Διάρκεια 13΄)**

**Δραστηριότητα**

Τι θα έλεγαν μεταξύ τους τα «αρνιά – επιστήμονες»: διαμορφώστε σύντομα τον διάλογό τους στο chat ή να τον μεταφέρετε προφορικά. Οι μαθητές/τριες βλέπουν τη γελοιογραφία και εκφράζουν άμεσα τη διάθεση και την υποκειμενικότητά τους.

**Εκπαιδευτικά μέσα**: Webex: απροσχεδίαστος ομιλιακός λόγος – ευθύς ή πλάγιος, γραπτός στο chat.

**3η Φάση**

Οι μαθητές/τριες συζητούν την έννοια συνωμοσία, της οποίας εννοιολογικός χάρτης έχει αποτεθεί στην e-class, στον σχετικό Φάκελο υλικού. Έπειτα, μπαίνουν σε ρόλους των αμφισβητιών ή των υπερασπιστών των θεωριών συνωμοσίας. Τους χωρίζουμε με τυχαιότητα σε 4 ομάδες των 5-6 ατόμων. 2 ομάδες αναλαμβάνουν να ασκήσουν κριτική και να αποδομήσουν τις θεωρίες συνωμοσίας (οι «αμφισβητίες») και 2 να τις υπερασπιστούν (οι «υπερασπιστές»), με επιχειρήματα και τεκμήρια (ομαδική δραστηριότητα). Κρατούν σημειώσεις σε συνεργατικό έγγραφο. Μπορούν να επιλέξουν το δικό τους όνομα («brand»).

**(Διάρκεια 15΄)**

**Εκπαιδευτικά μέσα**: Webex: breakout sessions, e-class, googleDocs

**4η Φάση**

«Αγώνες λόγων» στην ολομέλεια: οι μαθητές/τριες επιχειρηματολογούν υπέρ ή κατά των σεναρίων συνωμοσίας σχετικά με την πανδημία στις ομάδες τους (13΄) Ακολουθεί δημοσκόπηση (polling, 2΄) κατά άτομο: Ποιο είναι το μεγαλύτερο ψέμα που κυκλοφορεί σχετικά με τον ιό στην κοινωνική δικτύωση.

**(Διάρκεια 15΄)**

**Εκπαιδευτικά μέσα**: Webex, polling

**5η Φάση**

Αναστοχασμός στην ολομέλεια: Οι μαθητές/τριες μιλούν ή περιγράφουν σύντομα τη σκέψη και το αίσθημά τους: Τι σκέφτεστε; Πώς νιώθετε; Εκφραστείτε άμεσα ή γράψτε στο chat.

**(Διάρκεια 10΄)**

**Εκπαιδευτικά μέσα**: Webex, chat

## **Χρονοπρογραμματισμός – ασύγχρονη διδασκαλία**

**2η διδακτική ώρα**

**1η Φάση**

Οι μαθητές/τριες αναζητούν το Θουκυδίδη Ιστορίαι – Παθολογία 2, 47-54 και 48, 1-3 και τη μετάφρασή του στον ψηφιακό πόρο «Σώματα κειμένων», Πύλη για την Ελληνική Γλώσσα (στο: <http://www.greek-language.gr/greekLang/ancient_greek/tools/corpora/anthology/content.html?m=1&t=183>). Στην e-class έχει αναρτηθεί μεταφραστική απόδοση του/της εκπαιδευτικού πιο κατανοητή (φυσικό ισοδύναμο). Το κείμενο πλαισιώνεται από φωτογραφία του Θουκυδίδη και «απεικόνιση-αποκατάσταση» της 11χρονης Μύρτιδας, που βρέθηκε στον Κεραμικό. Το νεαρό κορίτσι έχασε τη ζωή του στον λοιμό, το 430 πχ.. Επίσης, πλαισιώνεται από ολιγόλεπτο σχετικό βίντεο (2΄), που έχει αναρτηθεί στην e-class. Κάνουν ανάγνωση του θουκυδίδειου αποσπάσματος και λύνουν απορίες στη «συζήτηση». Παρακολουθούν το οπτικοακουστικό υλικό για τη Μύρτιδα.

**(Διάρκεια 20΄)**

**Ομαδική εργασία**

Με την τεχνική «6 καπέλα της σκέψης» του de Bono οι μαθητές/τριες χωρίζονται σε 6 ομάδες. Η κάθε ομάδα αναλαμβάνει έναν «ρόλο»:

**1η ομάδα**

**Άσπρο καπέλο**: Να αναζητήσετε και να συγκεντρώσετε υλικό (ειδήσεις, πληροφορίες, στάσεις, αντιδράσεις πολιτών κλπ.) σχετικά με τον λοιμό του 430 πχ. στην αρχαία Αθήνα και τον κορονοϊό στην Ελλάδα, σήμερα.

**2η ομάδα**

**Κόκκινο καπέλο**: Ποια ήταν/είναι η στάση των πολιτών, της επίσημης πολιτείας, της εκκλησίας τότε και σήμερα; Ποια συναισθήματα βίωσαν/βιώνουν τα παιδιά, οι νέοι/ες, οι ενήλικοι, οι ηλικιωμένοι;

**3η ομάδα**

**Κίτρινο καπέλο**: Ποια θετικά πιστεύετε ότι αποκομίσαμε από τη φάση της πανδημίας επίπεδο ατομικό, ομάδας, συλλογικό, σε επίπεδο διαχείρισης κρίσης;

**4η ομάδα**

**Μαύρο καπέλο**: Ποιες ήταν οι δυσκολίες που συναντήσαμε μέσα στην πανδημία και ποια τα αρνητικά σε αυτή τη φάση της ζωής μας σε επίπεδο ατομικό, ομάδας, συλλογικό;

**5η ομάδα**

**Πράσινο καπέλο**: Να αποτυπώσετε το αίσθημά σας για αυτή την περίοδο της ζωής σας, μέσα στην πανδημία, γράφοντας συνεργατικά. Αξιοποιώντας το υλικό αναφοράς (δεδομένα, λέξεις, φράσεις) και την εμπειρία σας:

1. να γράψετε ποίημα 2 στροφών με ομοιοκαταληξία ή 10 περίπου στίχων σε ελεύθερο στίχο
2. να δημιουργήσετε πολυτροπικό κείμενο (πχ. στο Canva), όπου θα ενσωματώνετε ψηφιακό «λόγο»
3. να δημιουργήσετε διαφημιστικό σποτ, βίντεο (πχ. στο movie maker) ή podcast (πχ. στο audacity) με θέμα την πανδημία
4. να πάρετε συνέντευξη από τη Μύρτιδα, να τη ζωγραφίσετε ή να δημιουργήσετε το «προφίλ» της («θετικό» ή «πλαστό»), σε κάποιο μέσο κοινωνικής δικτύωσης.

Να επιλέξετε μία από τις 4 εργασίες (διαφοροποιημένη διδασκαλία)

**6η ομάδα**

**Μπλε καπέλο**: Να οργανώσετε και να συντονίσετε τη διαδικασία. Να ετοιμάσετε Φύλλο Αξιολόγησης μίας σελίδας με ερωτήσεις κλειστού τύπου στο Μάθημα Νεοελληνική Γλώσσα – στο εργαλείο «Ερωτηματολόγιο» ή στο google forms, όπου οι συμμαθητές/τριές σας θα αξιολογήσουν τη μαθησιακή διαδικασία ατομικά με κριτήρια:

* αυτό που έμαθαν, κατάλαβαν, ένιωσαν
* αυτό που κέρδισαν ή έχασαν
* αυτό που δημιούργησαν
* τη συνεργασία με τους συμμαθητές/τριες και τον/την διδάσκοντα/ουσα
* το εκπαιδευτικό υλικό που δόθηκε

Να συγκεντρώσετε το υλικό σε συνεργατικό έγγραφο – googleDocs.

Να δημιουργήσετε παρουσίαση στο εργαλείο power point ως 10 διαφάνειες, όπου θα παρουσιάσετε σύντομα τα αποτελέσματα της ομαδικής εργασίας σας, προσέχοντας να συμπεριληφθούν όλα τα θέματα που πραγματευτήκατε.

Ο τίτλος της παρουσίασης μπορεί να είναι: «Λοιμός και κορονοϊός: δυο ιστορίες συνομιλούν» ή (σχετικός) δικής σας επιλογής.

Επιμέρους ενότητες:

* Πανδημία στο παρελθόν και το παρόν
* Στάσεις-θέσεις-αντιδράσεις
* Θετικά και αρνητικά
* Δημιουργήματα, αποτελέσματα
* Αξιολόγηση / αναστοχασμός

Να ενσωματώσετε υπερσυνδέσμους που θα παραπέμπουν στις πηγές πληροφόρησής σας.

**Ή**

Να δημιουργήσετε μια σύντομη ψηφιακή αφήγηση ή comic (στο comic strip creator ή στο storyboardthat με πρωταγωνιστές εφήβους της Αθήνας του 430 πχ. και του σήμερα. Να δημιουργήσετε 6 πλαίσια (frames), αξιοποιώντας χαρακτήρες (clipart), που θα βρείτε στο διαδίκτυο. Οδηγίες θα βρείτε στο λήμμα ψηφιακή αφήγηση στα έγγραφα της e-class.

Να αναρτήσετε το παραγόμενο υλικό στην e-class, στις εργασίες.

**Εκπαιδευτικά μέσα:** e-class εργασίες, συζήτηση, ψηφιακό σχολείο

**2η Φάση**

Οι μαθητές/τριες αναζητούν στο αποθετήριο Πολύτροπη Γλώσσα, το ποίημα του Τ. Πατρίκιου Αντίπαλες δυνάμεις (Ενότητα Θεωρίες συνομωσίας), που πραγματεύεται το δίπολο αλήθεια – ψέμα (στο: <http://politropi.greek-language.gr/product-tag>).

**(Διάρκεια 15΄)**

**Δραστηριότητα**

Να εκφραστείτε δημιουργικά κατά άτομο, επιλέγοντας 1 εργασία κατ’ οίκον. Θα αναρτήσετε στην e-class, στις «ασκήσεις». Θα έχετε ανατροφοδότηση από τον/την διδάσκοντα/ουσα.

1. Να μετασχηματίσεις το ποίημα σε πεζό 80-100 λέξεων (αφήγηση, δημοσιογραφικός λόγος πχ. δελτίο ειδήσεων διάρκειας ως 3΄).

2. Να γράψεις ημερολογιακό κείμενο με εξομολογητικό τόνο και προφορικό ύφος, που θα απευθύνεται στον/στην φίλο/η σου, έκτασης 80-100 περίπου λέξεων εκκινώντας από το εξής: «Πιάνω κάποιες φορές τον εαυτό μου να λέει ψέματα…»

3. Να αναδημιουργήσεις το ποίημα (restoration – frame poetry, SCAMPER), συμπληρώνοντας τα κενά με τη δική σου προσωπική «ματιά». Μπορείς να συμπληρώσεις το νόημά του με προσωπικές, οπτικοακουστικές-ψηφιακές εμπειρίες.

**Εκπαιδευτικά μέσα**: e-class, ασκήσεις

**3η Φάση**

Στην Πολύτροπη Γλώσσα θα αναζητήσετε το έργο τέχνης του Giacomo Balla, «Scienza contro oscurantismo» («Επιστήμη εναντίον σκοταδισμού») και στο διαδίκτυο το **«Ο Θρίαμβος του Θανάτου» (Ελαιογραφία) του** **Pieter Bruegel, που αναφέρεται στη Μαύρη Πανώλη του 1397 σε Ευρώπη και Ασία.**

**(Διάρκεια 15΄)**

**Δραστηριότητα**

**Να επιλέξετε κατά άτομο μια εργασία κατ’ οίκον, σχετικά με τα εξής:**

**1η επιλογή εργασίας**

**Τι αναπαριστά κατά την άποψή σου το έργο ζωγραφικής** του Giacomo Balla, «Scienza contro oscurantismo» ή το «**Ο Θρίαμβος του Θανάτου» του** **Pieter Bruegel; Να του δώσεις έναν τίτλο. Ποια μουσική θα επέλεγες για να το «πλαισιώσει» ή να συμπληρώσει το νόημά του; Τι σκέφτεσαι, τι νιώθεις; Να αναρτήσεις την απάντησή σου στην e-class, στις «ασκήσεις», σε ένα κείμενο ως 80-100 λέξεις. Η απάντησή σου μπορεί να έχει ως αφετηρία το εξής: «Ακούγοντας… σκέφτομαι… νιώθω…»**

**2η επιλογή εργασίας**

**Ποια ιστορία αφηγείται/ποιο κοινωνικό νόημα παράγει το έργο ζωγραφικής που θα επιλέξεις («Επιστήμη εναντίον σκοταδισμού» ή «Ο θρίαμβος του Θανάτου») και πού εντοπίζεται αυτό, κατά την άποψή σου; Πώς εμπλέκει τον θεατή με βάση τη γωνία θέασης, το κάδρο, τα χρώματα που αξιοποιεί; Να γράψεις και να αναρτήσεις την απάντησή σου σε κείμενο 80-100 λέξεων ή να δημιουργήσεις σχετικό podcast διάρκειας ως 3΄ στην e-class, στις «ασκήσεις».**

**3η επιλογή εργασίας**

**Να δημιουργήσεις δικό σου έργο ζωγραφικής (σε καμβά ή digital art) και να το αναρτήσεις στο padlet.**

**Εκπαιδευτικά μέσα:** e-class, Πολύτροπη Γλώσσα

**4η Φάση**

Ανάρτηση εργασιών. Ανατροφοδότηση από τον/την διδάσκοντα/ουσα στην e-class.

**5η Φάση**

Συζήτηση – αναστοχασμός πάνω στην εμπειρία σε εργαστήριο αμοιβαίας «κριτικής» στο περιβάλλον της e-class με επάλληλες συνομιλίες.

**(Διάρκεια 10΄)**

## **Οδηγίες-προτάσεις για την υλοποίηση του σεναρίου**

Η παρούσα πρόταση υλοποιήθηκε στην Α΄ Λυκείου (2 τμήματα 23 και 24 μαθητών/τριών), στη Νεοελληνική Γλώσσα – Λογοτεχνία, διά ζώσης και εξ αποστάσεως και αποτέλεσε το διδακτικό σενάριο που εκπόνησε η διδάσκουσα για την εξ αποστάσεως Επιμόρφωση των εκπαιδευτικών (Τ4Ε), την άνοιξη του 2021. Η διδάσκουσα επιμορφώθηκε από τον φορέα Πολύτροπη Γλώσσα και αξιοποίησε ως υλικό αναφοράς το σχετικό υλικό της ενότητας «Θεωρίες συνωμοσίας».

Μεγάλο μέρος του υλικού αξιοποιήθηκε στη Φιλοσοφία Β΄ Λυκείου (2 τμήματα, 17 και 16 μαθητές/τριες), ενότητα Πρακτική Φιλοσοφία (Ηθική, Πολιτική, Αισθητική Φιλοσοφία) και στην Αρχαία Ελληνική Γραμματεία Θεωρητικού Προσανατολισμού Γ΄ Λυκείου (17 μαθητές/τριες). Στην τελευταία περίπτωση, στο άγνωστο κείμενο, δόθηκε έμφαση στο αρχαίο κείμενο από την Παθολογία του Θουκυδίδη. Η προσέγγισή του έγινε από το πρωτότυπο στη μετάφραση και αντίστροφα. Η φάση «δάσκαλος σε ρόλο» έγινε στη φυσική τάξη στη Γλώσσα – Λογοτεχνία (Α΄ Λυκείου) και στη Φιλοσοφία (Β΄ Λυκείου) και στο ψηφιακό περιβάλλον webex στην Αρχαία Ελληνική Γλώσσα Προσανατολισμού Γ΄ Λυκείου.

Το γενικό πλάνο εργασίας – οργάνωσης των μαθημάτων δομήθηκε ως εξής:

* Ξεκλειδώνοντας «κείμενα»
* Κάνοντας έρευνα – αναζητώντας
* Σχεδιάζοντας – οργανώνοντας/συντονίζοντας – αξιολογώντας
* «Διαβάζοντας» εικόνες – γράφοντας δημιουργικά
* Πλάθοντας χαρακτήρες – μπαίνοντας σε ρόλους – μιλώντας ως πολίτης.

Για την υλοποίηση του διδακτικού σεναρίου αξιοποιήθηκε η πλατφόρμα Webex και κάποια από τα εργαλεία της (chat, breakout sessions, polling) και το περιβάλλον της e-class («Έγγραφα», «εννοιολογικός χάρτης», «Συζητήσεις», «Εργασίες», «Ασκήσεις», «Ερωτηματολόγιο»). Αξιοποιήθηκαν εξωτερικοί σύνδεσμοι από το «Ψηφιακό Σχολείο», «Η Πύλη για την Ελληνική Γλώσσα» και η «Πολύτροπη Γλώσσα».

Βασική στόχευση, κατά τον σχεδιασμό του σεναρίου, ήταν η παράλληλη αξιοποίηση των δυο ψηφιακών περιβαλλόντων και των εργαλείων που διαθέτουν, προκειμένου να υποκινηθεί και να ενισχυθεί η συμμετοχή των μαθητών.

Το διδακτικό σενάριο μπορεί να αποτελέσει μέρος μιας ευρύτερης διδακτικής πρότασης που θα αφορά στην αποδόμηση εμπεδωμένων, ή υπό διαμόρφωση στάσεων και σεναρίων «συνωμοσίας» ή στερεοτυπικών απόψεων, στη διαχρονική τους διάσταση (πχ. σχετικά με τις έμφυλες ταυτότητες). Υπό αυτό το πρίσμα, προτείνεται η αξιοποίηση περισσότερων κειμένων δημοσιογραφικού ή ψηφιακού «λόγου» (βίντεο, οπτικοακουστικού υλικού από τα μέσα κοινωνικής δικτύωσης – εικόνων, φωτογραφιών, διαφημιστικών σποτ), ιστορικών δεδομένων (από την περίοδο του Μεσαίωνα ή τη νεότερη Ιστορία, πχ. με θέμα την πανούκλα, τη θέση της γυναίκας ή του άντρα).

Όσον αφορά την προετοιμασία:

* Δημιουργούμε στην e-class στο μάθημα Ν. Γλώσσα φάκελο υλικού με τίτλο «Σενάρια συνωμοσίας». Συγκεντρώνουμε όλο το εκπαιδευτικό υλικό που θα αξιοποιηθεί (ανεστραμμένη τάξη) και εμπλουτίζουμε με τις προτάσεις και τις εργασίες των μαθητών/τριών
* Δημιουργούμε podcast (ή εκπαιδευτικό βίντεο) με το οποίο ενημερώνονται οι μαθητές/τριες σχετικά με το τι/πώς θα δουλέψουμε στην ενότητα.
* Αναρτούμε στην e-class εννοιολογικό χάρτη σχετικά με τον όρο «συνομωσία» και «ανοίγουμε κουβέντα» στην e-class για τη συνωμοσιολογία αναφορικά με τον κορονοϊό. Ο/η διδάσκων/ουσα ζητά από τους μαθητές να προτείνουν και να «αναρτήσουν» τραγούδια, εικόνες, υλικό από την επικαιρότητα, την εμπειρία τους ή podcast στα οποία τους παραπέμπει η λέξη (έννοια) συνωμοσία.
* Αναρτούμε υπερσύνδεσμο ο οποίος παραπέμπει στο βίντεο του Δ. Ατζαράκη, που διακωμωδεί το θέμα της συνωμοσιολογίας και είχε μεγάλη τηλεθέαση στην κοινωνική δικτύωση. <https://www.youtube.com/watch?v=A6oh4pYU0Zw>

Συνοδεύουμε με το ερώτημα: Πού, κατά τη γνώμη σας, οφείλεται η επιτυχία του βίντεο;

Αναρτούμε υλικό για την περίπτωση της Μύρτιδας (βίντεο 2΄ και υλικό προερχόμενο από παλαιότερη ερευνητική εργασία). Πρόκειται για την εντεκάχρονη που ανακαλύφθηκε στον Κεραμικό στην Αθήνα, το 1994-5 στη διάρκεια κατασκευής του Αττικού μετρό. Η Μύρτιδα πέθανε από τυφοειδή πυρετό κατά τη διάρκεια του λοιμού, το 430 πχ.. Το υλικό αφορά το χρονικό της ανασκαφής και την ανάπλασή της από τους ειδικούς επιστήμονες που την αποκατέστησαν (αρχαιολόγους, ορθοδοντικούς κλπ.). Η πραγμάτευση του θέματος, πέρα από την προφανή μορφωτική του αξία, δίνει στους μαθητές τη δυνατότητα έρθουν σε επαφή με επιστήμες και επαγγέλματα που μπορεί να τους ενδιαφέρουν (αρχαιολογία, ιατρικές απεικονιστικές μέθοδοι, ορθοδοντική κλπ.) και πλουτίζει την εμπειρία τους.

Το παρόν σενάριο μπορεί να επεκταθεί και να υλοποιηθεί στο πλαίσιο 3 ή/και περισσότερων διδακτικών ωρών (ως 7-8 διδακτικές ώρες) και να γίνει διαθεματικά – διεπιστημονικά με τη συνέργεια των θετικών επιστημών (Πληροφορική, Βιολογία, Φυσική κλπ.).

Για να υλοποιηθεί το διδακτικό σενάριο, καλό είναι οι εμπλεκόμενοι να γνωρίζουν τις τεχνικές του Εκπαιδευτικού δράματος (Drama in Education). Πολύτιμο προς αυτή την κατεύθυνση είναι το βιβλίο των Αυδή Αύρα και Χατζηγεωργίου Μελίνα, «Όταν ο δάσκαλος μπαίνει σε ρόλο» (Μεταίχμιο, 2018). Επίσης, σημαντική είναι η συνδρομή του Πανελλήνιου Δικτύου για το Θέατρο στην Εκπαίδευση, των εμψυχωτών του και του περιοδικού που δημοσιεύει (Εκπαίδευση και Θέατρο). Η διδάσκουσα έλαβε σχετική επιμόρφωση.

Επίσης, είναι απαραίτητο οι συμμετέχοντες/ουσες να έχουν πειραματιστεί με frame poetry: το ποίημα αδειάζει από κάποιες λέξεις-φράσεις ή στίχους και «γεμίζει» από τους μαθητές/τριες, που το σημασιοδοτούν με τη δική τους υποκειμενικότητα. Στο συγκεκριμένο ποίημα οι έννοιες αλήθεια – ψέμα μπορεί να παραπέμψουν στα απάθεια, αμάθεια, ευήθεια και στα αντώνυμά τους. Η τεχνική SCAMPER «μαθαίνει» τους μαθητές να αφαιρούν, να προσθέτουν, να μετασχηματίζουν κλπ., δουλεύοντας πάνω σε ένα υπάρχον υλικό (μπορείτε να επισκεφτείτε το: <http://users.sch.gr/rmfrentzou/creativity_greek_2/scamper.html>.). Οι τεχνικές αυτές αξιοποιήθηκαν ιδίως στην Α΄ Λυκείου από την αρχή του διδακτικού έτους σε εργαστήρια δημιουργικής γραφής.

Στην ασύγχρονη διδασκαλία στη φάση: 6 καπέλα της σκέψης, μπορούν οι συμμετέχοντες/ουσες στις ομάδες να αναλαμβάνουν εναλλασσόμενους ρόλους (Jigsaw), «φορώντας» διαφορετικό ή/και άλλα καπέλα.

Βαρύτητα δίνεται στις σύντομες και ουσιαστικές ανατροφοδοτήσεις, που προάγουν τα θετικά και επισημαίνουν σημεία βελτίωσης, στις επάλληλες βελτιώσεις των παραγόμενων και στον αναστοχασμό – σε κάθε φάση της μαθησιακής διαδικασίας.

Καλό είναι να σχεδιαστεί και να οργανωθεί η υλοποίηση του σεναρίου και η διαμόρφωση του εκπαιδευτικού υλικού με τη συνδρομή των μαθητών/τριών. Είναι σημαντικό επίσης, να αξιολογείται η εφαρμογή, σε κάθε φάση της μαθησιακής διαδικασίας, ώστε να λειτουργεί ανατροφοδοτικά. Η τελική αξιολόγηση μπορεί να γίνει με ομάδες εστίασης μαθητών σχετικά με το πώς βίωσαν την εμπειρία και με Ανάλυση Λόγου, εξ αποστάσεως ή στη διά ζώσης διδασκαλία. Οι ομάδες εστίασης προτιμώνται αντί του Ερωτηματολογίου ή των μεμονωμένων συνεντεύξεων, επειδή επιτρέπουν την έκφραση του ομαδικού βιώματος με τη διαμεσολάβηση της υποκειμενικότητας του/της διδάσκοντα/σας (φαινομενολογική προσέγγιση).

Εξάλλου, το σενάριο μπορεί να εμπλουτιστεί με πολυτροπική αξιοποίηση έργων ζωγραφικής που πραγματεύονται τον «λοιμό» και με επεξεργασία τους με κάποιο μοντέλο τέχνης (μοντέλο Perkins, Broudy, Feldman, Anderson) όπως:

* «Bonaparte Visiting the Plague Victims of Jaffa» του Αντουάν - Ζαν Γκρος, στο τέλος του 19ου αιώνα, όπου ο Ναπολέοντας επισκέπτεται την πόλη Γιάφα του Ισραήλ για να κατευνάσει τα πνεύματα λόγω της πανούκλας
* **«Plague» (Πανούκλα) του Arnold Böcklin του 1858 (Τέμπερα σε ξύλο)**
* **«Ο Θρίαμβος του Θανάτου» του Pieter Bruegel του πρεσβύτερου, έργο του 1562 (Ελαιογραφία).**
* «Μαγεμένος Κήπος» του **John William Waterhouse** (Μία ιστορία από το Δεκαήμερο του Βοκάκιου) του1917
* **«Λοιμός σε αρχαία πόλη» τoυ Μίχιελ Σβέιρτς, έργο του 17ου αιώνα, που αναφέρεται στον λοιμό της αρχαίας Αθήνας.**

Οι «αγώνες λόγων» κατά τη διάρκεια της 1ης διδακτικής ώρας στη σύγχρονη τηλεκπαίδευση μπορούν να αντικατασταθούν ή να συμπληρωθούν από podcast που θα κάνουν οι μαθητές. Η διαδικασία αυτή, θα τους καταστήσει ικανούς να δημιουργούν απροσχεδίαστο λόγο ή στηριγμένο σε ελάχιστες σημειώσεις που θα είναι αποτελεσματικός και κοινοποιήσιμος.

Στην ασύγχρονη τηλεκπαίδευση οι μαθητές/τριες μπορούν να δημιουργήσουν ψηφιακές αφηγήσεις με την υποστήριξη – εμψύχωση του/της εκπαιδευτικού. Οι ρουμπρίκες αξιολόγησης των παραγόμενων θα λειτουργήσουν ανατροφοδοτικά.

Το διδακτικό σενάριο μπορεί επίσης να πλαισιωθεί από αναγνώσεις και προβολές αποσπασμάτων ή ολόκληρου έργου στο πλαίσιο Λέσχης ανάγνωσης – Κινηματογράφου – Θεάτρου.

Προτεινόμενα βιβλία-έργα για αναγνώσεις και θέαση:

* «Λοιμός» του Ανδρέα Φραγκιά σχετικά με τον «λοιμό» που έπληξε τους πολιτικούς εξόριστους (να συγκεντρώνουν όσο το δυνατόν περισσότερες μύγες για να αποφύγουν τον θάνατο και την κακοποίηση).

(Δείτε στο διαδραστικό σχολικό βιβλίο της Γ΄ Λυκείου <http://ebooks.edu.gr/ebooks/v/html/8547/2710/Keimena-Neoellinikis-Logotechnias_G-Lykeiou_html-empl/index_b_10_02.html>

* «Βαρδιάνος στα σπόρκα» του Αλέξανδρου Παπαδιαμάντη, διήγημα δημοσιευμένο το 1893 (αναφέρεται στη χολέρα του 1865)
* «Οιδίποδας Τύραννος» του Σοφοκλή, όπου η Θήβα βιώνει «λοιμό», εξαιτίας μιάσματος (ο Οιδίποδας ευθύνεται για το «κακό»), δύο χρόνια μετά τον λοιμό της Αθήνας (α΄ παρουσίαση του έργου το 428 πχ.)
* «Δεκαήμερο» του Τζοβάνι Βοκάκιου, έργο του 1353 (αναφέρεται στη μεσαιωνική πανώλη του 1348)
* «Τελευταίος άνθρωπος» της Μαίρης Σέλλεϋ, έργο του 1826, (η ανάγνωση της Λογοτεχνίας μοιάζει με μόλυνση)
* «Η μάσκα του Κόκκινου Θανάτου» του Έντγκαρ Άλαν Πόε, έργο του 1846 (αναφέρεται στην φυματίωση ή την πανούκλα)
* «Τhe Last Man» του John Martin, έργο του 1849 (σχετικά με τον «διαμελισμό» του σύγχρονου πολιτισμού)
* «Στην αποικία των τιμωρημένων», νουβέλα του Φραντς Κάφκα (1883-1024)
* «Το Νησί» της Βικτόρια Χίσλοπ (μεταφέρθηκε στην τηλεόραση το 2010-2011)
* «Πανούκλα» του Αλμπέρ Καμύ, εκδ. 1990 (διατίθεται ελεύθερο στο διαδίκτυο στο [Πανούκλα Καμύ](https://www.google.com/url?sa=t&source=web&rct=j&url=https://manifesto-library.espivblogs.net/files/2018/01/0000392Camus-Albert-%25CE%2597-%25CF%2580%25CE%25B1%25CE%25BD%25CE%25BF%25CF%258D%25CE%25BA%25CE%25BB%25CE%25B1-1990.pdf&ved=2ahUKEwi28YvdlJrxAhW1gP0HHfwLAEwQFjAAegQIBBAC&usg=AOvVaw2xiTad3iCAnkbEX9I94IQr))
* **«Άρρωστη πολιτεία»** τ**ης Γαλάτειας Καζαντζάκη** (νουβέλα για το νησί των λεπρών, τη **Σπιναλόγκα**), έργο του 1914
* **«Σπιναλόγκα» του Θέμου Κορνάρου,** που το 1933 έδωσε στον έξω κόσμο τη δική του καταγγελτική μαρτυρία σχετικά με το θέμα των λεπρών του νησιού
* «Έρωτας στα χρόνια της Χολέρας» του Γκαμπριέλ Γκαρσία Μαρκές, έργο του 1985
* «Angels in America» (1985) του Tony Kushner με θέμα το Aids
* «Περί τυφλότητος» του Ζοζέ Σαραμάγκου (κυκλοφόρησε το 1995), όπου η τυφλότητα φαίνεται να αποτελεί «λοιμική»
* «Graffito» του Παύλου Μάτεση, έργο του 2009.

Το συνολικό παραγόμενο από την υλοποίηση του διδακτικού σεναρίου μπορεί να «δημοσιευτεί» σε Newsletter – Φύλλο Εφημερίδας και να αναρτηθεί στην ιστοσελίδα του σχολείου.